Na temelju članka 5. stavka 2. alineje 4., članka 9. i članka10. stavka 3. Zakona o financiranju političkih aktivnosti, izborne promidžbe i referenduma („Narodne novine“, broj 29/19 i 98/19) i članka 29. stavka 1. točke 28. Statuta Grada Vodica („Službeni glasnik Grada Vodica“, broj 12/22) Gradsko vijeće Grada Vodica na ­­­­20. sjednici od 13. prosinca 2024. godine donosi

**O D L U K U**

**o raspoređivanju sredstava za financiranje političkih stranaka**

**i nezavisnih vijećnika izabranih s liste grupe birača zastupljenih u**

**Gradskom vijeću Grada Vodica za 2025.godinu**

**Članak 1.**

Ovom Odlukom raspoređuju se sredstva za financiranje političkih stranaka i nezavisnih vijećnika izabranih s liste grupe birača zastupljenih u Gradskom vijeću Grada Vodica za 2025. godinu, a koja su osigurana u Proračunu Grada Vodica za 2025. godinu.

**Članak 2.**

Sredstva se raspoređuju na način da se utvrđuje jednaki iznos sredstava za svakog člana u Gradskom vijeću Grada Vodica (u daljnjem tekstu: Gradskog vijeća) tako da pojedinoj političkoj stranci koja je bila predlagatelj liste ili nezavisnom vijećniku sa kandidacijske liste grupe birača pripadaju sredstva razmjerna broju dobivenih mjesta članova u Gradskom vijeću prema konačnim rezultatima izbora za članove Gradskog vijeća.

Za člana Gradskog vijeća podzastupljenog spola, političkim strankama, nezavisnim vijećnicima pripada i pravo na naknadu u visini od 10% iznosa.

**Članak 3.**

Za svakog člana Gradskog vijeća utvrđuje se godišnji iznos sredstava od 700,00 €.

Za svakog člana Gradskog vijeća podzastupljenog spola utvrđuje se dodatno naknada u iznosu 70,00 €.

**Članak 4.**

Sredstva iz članka 3. ove Odluke doznačuje Upravni odjel za financije i javne prihode, na žiroračun političke stranke odnosno na poseban račun nezavisnog vijećnika, člana Gradskog vijeća izabranog s liste grupe birača, tromjesečno u jednakim iznosima, odnosno ako se početak ili završetak mandata ne poklapaju s početkom ili završetkom tromjesečja, u tom se tromjesečju isplaćuje iznos razmjeran broju dana trajanja mandata.

**Članak 5.**

 Ova Odluka stupa na snagu 1. siječnja 2025. godine, a objavit će se u „Službenom glasniku Grada Vodica.“

KLASA: 402-01/24-01/04

URBROJ: 2182-4-02/07-24-1

U Vodicama, 13. prosinca 2024. godine

**GRADSKO VIJEĆE GRADA VODICA**

 **PREDSJEDNIK**

**Marko Mačukat**